Official Journal L 145 , 12/06/2003 P. 0001 - 0020



Id-Deċiżjoni tal-Kunsill tad-19 ta' Mejju 2003 dwar il-prinċipji, il-prijoritajiet, l-għanijiet intermedjarji u l-kondizzjonijiet li jinsabu fl-Isħubija ta' Adeżjoni mal-Bulgarija (2003/396/KE) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 622/98 tas-16 ta' Marzu 1998 dwar l-assistenza lill-Istati applikanti fil-qafas ta' l-istrateġija ta' qabel l-adeżjoni, u b'mod partikolari fuq l-istabbiliment ta' Sħubija ta' Adeżjoni [1] u b'mod partikolari l-Artikolu 2 tiegħu, Wara li kkunsidra l-proposta tal-Kummissjoni, Billi: (1) Il-Kunsill Ewropew tal-Lussemburgu qal li l-Isħubija ta' Adeżjoni hija strument ġdid u l-parti ewlenija ta' l-istrateġija imsaħħa ta' qabel l-adeżjoni. (2) Il-Kunsill Ewropew ta' Copenhagen qal li wara l-konklużjonijiet tal-Kunsill Ewropew fi Brussel u skond jekk ikunx hemm aktar progress fil-ħarsien tal-kriterji ta' l-isħubija, l-għan huwa li l-Bulgarija tintlaqà bħala membru ta' l-Unjoni Ewropea fis-sena 2007. Huwa approva l-komunikazzjoni tal-Kummissjoni għal pjan għall-Bulgarija, inklużi l-proposti għal żieda sinifikanti fl-assistenza ta' qabel l-adeżjoni, u qal li l-livell għoli ta' finanzjament li għandu jitqiegħed għad-disposizzjoni għandu jintuża b'mod flessibbli, u jimmira għall-prijoritajiet identifikati, inklużi oqsma prinċipali bħall-ġustizzja u l-intern. Qal li aktar gwida fix-xogħol ta' qabel l-adeżjoni għandha tingħata mill-Isħubiji ta' Adeżjoni riveduti li għandhom ikunu ppreżentati lilhom is-sena d-dieħla. (3) Ir-Regolament (KE) Nru 622/98 jistabbilixxi li l-Kunsill għandu jiddeċiedi, b'maġġoranza kwalifikata u wara proposta mill-Kummissjoni, dwar il-prinċipji, il-prijoritajiet, l-għanijiet intermedjarji u l-kondizzjonijiet li jinsabu f'kull Sħubija ta' Adeżjoni individwali, hekk kif ikunu mogħtija lil kull Stat applikant, kif ukoll meta jsiru aġġustamenti sinifikanti wara li japplikaw għalihom. (4) L-Assistenza tal-Komunità hija bil-kondizzjoni ta' l-osservazzjoni ta' l-elementi essenzali, u partikolarment tar-rispett għar-rabtiet li jinsabu fil-Ftehim Ewropej dwar il-progress fl-osservazzjoni tal-kriterji ta' Copenhagen; fejn ikun hemm element essenzali li huwa nieqes, il-Kunsill, li jaġixxi b'maġġoranza kwalifikata wara proposta mill-Kummissjoni, jistà jieħu l-passi xierqa b'rigward għal kull assistenza ta' qabel l-adeżjoni. (5) Il-Kunsill Ewropew tal-Lussemburgu iddeċieda li l-implimentazzjoni ta' l-Isħubija ta' Adeżjoni u l-progress fl-adozzjoni ta' l-acquis tal-Komunità għandu jkun eżaminat mill-korpi tal-Ftehim Ewropej. (6) Ir-rapport regolari tal-Kummissjoni tas-sena 2002 jippreżenta analiżi oġġettiva tal-preparazzjonijiet tal-Bulgarija għall-isħubija u jidentifika numru ta' oqsma ta' prijorità għal iktar ħidma. (7) Il-Bulgarija jeħtieġ li tassigura li l-istrutturi legali u amministrattivi xierqa li huma meħtieġa għall-programmazzjoni, l-kordinazzjoni, l-amministrazzjoni, il-kontroll u l-evalwazzjoni tal-fondi tal-Komunità ta' qabel l-adeżjoni huma f'posthom, IDDEĊIEDA DAN LI ĠEJ: Artikolu 1 Skond l-Artikolu 2 tar-Regolament (KE) Nru 622/98, il-prinċipji, l-prijoritajiet, l-għanijiet intermedjarji u l-kondizzjonijiet fl-Isħubija ta' Adeżjoni għall-Bulgarija huma stabbiliti fl-Anness ma' din id-Deċiżjoni, li jifforma parti integrali ta' din id-Deċiżjoni. Artikolu 2 L-implimentazzjoni ta' l-Isħubija ta' l-Adeżjoni għandha tkun eżaminata fil-korpi tal-Ftehim Ewropej u mill-korpi xierqa tal-Kunsill fuq il-bażi ta' rapporti regolari mill-Kummissjoni lill-Kunsill. Artikolu 3 Din id-Deċiżjoni tidħol fis-seħħ fit-tielet jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea. Magħmul fi Brussel, fid-19 ta' Mejju 2003. F'isem il-Kunsill Il-President G. Papandreou [1] ĠU L 85, 20.03.98, p. 1. -------------------------------------------------- ANNESS 1. INTRODUZZJONI Fil-laqgħa tiegħu fil-Lussemburgu f'Diċembru 1997, il-Kunsill Ewropew iddeċieda li l-Isħubija ta' Adeżjoni kellha tkun il-parti ewlenija ta' l-istrateġija msaħħa ta' qabel l-adeżjoni, li timmobilizza l-forom kollha ta' l-assistenza lill-pajjiżi applikanti ġewwa qafas wieħed. B'dan il-mod, il-Komunità timmira l-assistenza tagħha lejn il-ħtiġijiet speċifiċi ta' kull kandidat sabiex ikun mogħti l-appoġġ biex jingħelbu problemi partikolari bil-għan ta' l-adeżjoni. L-ewwel Sħubija ta' Adeżjoni għall-Bulgarija kienet deċiża f'Marzu ta' l-1998. Kif previst fir-Regolament (KE) Nru 622/98 (l-Artikolu 2), l-Isħubija ta' Adeżjoni kienet aġġornata għall-ewwel darba f'Diċembru 1999, u t-tieni darba f'Jannar 2002 [1], biex ikunu kkunsidrati l-iżviluppi li komplew iseħħu fil-Bulgarija. Fil-komunikazzjoni tal-Kummissjoni dwar il-pjan għall-Bulgarija, ntqal li l-Kummissjoni kienet se tipproponi Sħubiji ta' Adeżjoni riveduti tal-Bulgarija fid-dawl tas-sejbiet tar-rapporti regolari ta' l-2002 u tal-pjan. Il-Komunikazzjoni kienet tgħid ukoll li l-kwistjonijiet għal żmien qasir u dawk għal żmien medju li kienu identifikati fil-pjan kellhom ikunu żviluppati aktar fl-Isħubija ta' Adeżjoni riveduta li għandha tkun ippreżentata s-sena d-dieħla, u li l-Isħubija ta' Adeżjoni għandha tibqa' l-bażi għall-programmazzjoni ta' l-assistenza ta' qabel l-adeżjoni, iżda l-prijoritajiet għall-assistenza għandhom ikunu stabbiliti ukoll mir-rapporti regolari, mill-pjan u mill-pjanijiet għall-iżvilupp nazzjonali riveduti li għandhom ikunu ppreparati minn kull pajjiż skond il-ħtiġijiet tal-Fondi Strutturali. Ntqal li l-Isħubija ta' Adeżjoni għandha tikkomplimenta il-pjan u, flimkien, għandhom ikunu l-għodda prinċipali li jiggwidaw ix-xogħol tal-Bulgarija fil-preparazzjoni għall-adeżjoni ma' l-UE. 2. GĦANIJIET L-għan ta' l-Isħubija ta' Adeżjoni huwa li jkunu stabbiliti f'qafas wieħed l-oqsma ta' prijorità għal aktar ħidma identifikati fir-rapport regolari tal-Kummissjoni ta' l-2002 dwar il-progress li għamlet il-Bulgarija lejn l-isħubija fl-Unjoni u fil-pjan, il-mezzi finanzjarji li tqiegħdu għad-disposizzjoni tal-Bulgarija biex ikunu ta' għajnuna fl-implimentazzjoni ta' dawn il-prijoritajiet u l-kondizzjonijiet li għandhom japplikaw għall-dik l-assistenza. L-Isħubija ta' Adeżjoni tipprovdi l-bażi għal numru ta' strumenti ta' politika li se jintużaw biex jgħinu lill-Istati kandidati fil-preparazzjonijiet tagħhom għall-isħubija. Dawn jinkludu, inter alia, il-proċedura ta' sorveljanza fiskali, il-programm ekonomiku għal qabel l-adeżjoni, il-patt ta' qabel l-adeżjoni dwar il-kriminalità organizzata kif ukoll il-pjanijiet ta' żvilupp nazzjonali, il-pjanijiet għall-iżvilupp rurali, strateġija nazzjonali għall-impieg skond l-istrateġija Ewropea għall-impieg, u pjanijiet settorjali meħtieġa għall-parteċipazzjoni fil-Fondi Strutturali wara l-isħubija u għall-implimentazzjoni ta' l-istrument għall-politiki strutturali għal qabel l-adeżjoni (ISPA) u l-programm speċjali ta' adeżjoni għall-agrikoltura u għall-iżvilupp rurali (Sapard) qabel l-adeżjoni. Kull wieħed minn dawn l-istrumenti huwa ta' natura differenti u huwa ppreparat u implimentat skond proċeduri speċifiċi u jistà jkun appoġġat mill-għajnuna ta' qabel l-adeżjoni. Mhumhiex parti integrali minn din l-Isħubija iżda l-prijoritajiet li jinsabu fihom għandhom ikunu kompattibbli magħha. 3. PRINĊIPJI L-oqsma prinċipali ta' prijorità identifikati għal kull Stat kandidat għandhom x'jaqsmu mal-kapaċità tagħhom li josservaw l-obbligi li jilħqu l-kriterji ta' Copenhagen li skond dawk il-kriterji l-isħubija teħtieġ: - li l-Istat kandidat kiseb l-istabbilità ta' l-istituzzjonijiet li jagħtu garanzija tad-demokrazija, l-istat tad-dritt, id-drittijiet tal-bniedem u r-rispett u l-protezzjoni tal-minoranzi, - l-eżistenza ta' ekonomija tas-suq li taħdem sew, kif ukoll il-kapaċità li tlaħħaq mal-pressjoni tal-kompetizzjoni u tal-forzi tas-suq ġewwa l-Unjoni, - il-kapaċità li jilqgħu l-obbligi ta' l-isħubija, inkluża l-osservazzjoni ta' l-għanijiet ta' l-unjoni politika, ekonomika u monetarja. Fil-laqgħa tiegħu f'Madrid fl-1995, il-Kunsill Ewropew enfasizza l-ħtieġa li l-Istati kandidati jaġġustaw l-istrutturi amministrattivi tagħhom biex jiżguraw l-operazzjoni armonjuża tal-politiki tal-Komunità wara l-adeżjoni. Fil-Lussemburgu, fl-1997, enfasizza li l-inkorporazzjoni ta' l-acquis fil-leġislazzjoni hija meħtieġa, iżda mhix biżżejjed fiha nnifisha, billi hija meħtieġa ukoll l-assigurazzjoni illi tiġi fil-fatt applikata. Il-Kunsill Ewropew ta' Feira u dak ta' Gothenburg fl-2000 u fl-2001 rispettivament ikkonfermaw l-importanza essenzali tal-kapaċità tal-pajjiżi applikanti li jimplimentaw u jinfurzaw l-acquis, u żiedu li dan kien jeħtieġ sforz importanti mill-applikanti fit-tisħiħ u fir-riforma ta' l-istrutturi amministrattivi u ġudizzzjarji tagħhom. Il-Kunsill Ewropew ta' Copenhagen fl-2002 reġà enfasizza l-importanza tar-riforma ġudizzjarja u amministrattiva, li tgħin biex tmexxi 'l quddiem il-preparazzjoni ġenerali tal-Bulgarija għall-isħubija. 4. PRIJORITAJIET Ir-rapporti regolari tal-Kummissjoni enfasizzaw, minbarra l-progress li diġà sar, l-ammont ta' sforzi li għad iridu jsiru f'ċerti oqsma minn pajjiżi kandidati biex jippreparaw għall-adeżjoni. Ir-rapporti regolari ta' l-2002 waslu għall-konklużjoni li l-Bulgarija qiegħda tkompli taderixxi mal-kriterji politiċi u li hija ekonomija tas-suq li taħdem sew. Madankollu, għadha ma tistax tlaħħaq mal-pressjoni tal-kompetizzjoni u mal-forzi tas-suq ġewwa l-Unjoni. Il-Bulgarija għadha ma tissodisfax kompletament il-kriterji ta' l-acquis. Sabiex tlesti l-preparazzjonijiet tagħha b'suċċess, jeħtieg li l-Bulgarija tkompli l-isforzi tagħha biex titrasporta, timplimenta u tinforza l-acquis. Jeħtieġ ukoll li tkompli bir-riforma ta' l-amministrazzjoni pubblika u tal-ġudizzjarju biex ikollha l-kapaċità amministrattiva u ġudizzjarja għal dan. Il-pjan għall-Bulgarija, li tkopri l-perjodu sa l-adeżjoni, tindika l-passi prinċipali li għandha tieħu biex tkun lesta għall-isħubija. Hija bbażata fuq ir-rabtiet li saru fin-negozjati u fuq dak li jeħtieġ li jsir sabiex ikunu sodisfatti l-kriterji ta' Copenhagen u ta' Madrid għall-isħubija. Il-pjan għandu l-għan li jappoġġa l-isforzi tal-Bulgarija biex tissodisfa l-kriterji ta' l-isħubija li għad iridu jkunu ssodisfatti billi tidentifika l-kompiti li ġejjin il-quddiem u billi jipprovdi assistenza finanzjarja ikbar. Hemm enfasi partikolari fuq il-kapaċità amministrattiva u ġudizzjarja meħtieġa biex ikun implimentat l-acquis kif ukoll fuq ir-riforma ekonomika. Għall-kapitoli ta' l-acquis, il-pjanijiet jipprovdu punti ta' referenza għall-kontroll tal-progress li qiegħda tagħmel il-Bulgarija. Dawn ikopru kemm l-allinjament tal-leġislazzjoni kif ukoll l-iżvilupp tal-kapaċità amministrattiva. Din l-Isħubija ta' Adeżjoni riveduta tikkomplimenta l-pjan u, meta meħuda flimkien, dawn huma l-għodda prinċipali li jiggwidaw il-ħidma tal-Bulgarija fil-preparazzjoni għall-adeżjoni ma' l-UE. L-Isħubija ta' Adeżjoni tiżviluppa aktar il-kwistkjonijiet ta' perjodu qasir u dawk ta' perjodu medju identifikati fil-pjan, billi tidentifika prijoritajiet illi huwa realistiku li wieħed jippretendi li l-Bulgarija tista' tlesti jew tmexxi l'quddiem b'mod sostanzjali fil-perjodu 2003/2004. Il-prijoritajiet fl-Isħubija ta'Adeżjoni kienu stabbiliti f'koperazzjoni mal-pajjiżi konċernati. Il-kisba ta' dawn il-prijoritajiet tikkondizzjona il-livell ta' assistenza li tingħata. F'dawn il-prijoritajiet, il-kwistjonijiet li jeħtieġu azzjoni partikolarment urġenti kienu enfasizzati. Huwa importanti wkoll li l-Bulgarija taderixxi mar-rabtiet ta' l-approssimazzjoni leġislattiva u ma' l-implimentazzjoni ta' l-acquis skond ir-rabtiet li saru skond il-Ftehim Ewropew, u fil-kuntest tal-proċess tan-negozjati. Għandu jkun imfakkar li l-inkorporazzjoni ta' l-acquis fil-leġislazzjoni mhix biżżejjed fiha nnifisha; jeħtieġ ukoll li jkun assigurat li jiġi applikat fl-istess standards bħal dawk li japplikaw ġewwa l-Unjoni. Fl-oqsma kollha mniżżlin hawn taħt hemm il-ħtieġa għall-implimentazzjoni u l-infurzar kredibbli u effettivi ta' l-acquis. Fuq il-bażi ta' l-analiżi tar-Rapport Regolari tal-Kummissjoni ta' l-2002 u tal-pjan, il-prijoritajiet u l-għanijiet intermedjarji li ġejjin kienu identifikati għall-Bulgarija. Dawn il-prijoritajiet huma ppreżentati skond l-istruttura tar-Rapport Regolari [2]. Il-Kriterji Politiċi Id-demokrazija u l-istat tad-dritt L-amministrazzjoni pubblika - Ipprepara strateġija ta' riforma kompleta li tinkludi kollox għall-amministrazzjoni pubblika, inkluż pjan ta' azzjoni, fl-2003. L-istrateġija għandha tinvolvi approċċ fuq żewġ linji paralleli li jgħaqqad: it-tkomplija ta' l-appoġġ għat-twaqqif ta' istituzzjonijiet li għandhom x'jaqsmu direttament ma' l-acquis u l-amministrazzjoni ta' fondi tal-Komunità; u r-riforma orizzontali ddisinjata biex ittejjeb l-effikaċja ta' l-amministrazzjoni pubblika b'mod aktar ġenerali. - Tieħu passi biex tassigura l-applikazzjoni ta' proċeduri trasparenti għar-reklutaġġ u l-promozzjoni u biex ittejjeb l-amministrazzjoni tar-riżorsi umani. Tieħu passi għall-assigurazzjoni ta' persunal ikkwalifikat biżżejjed biex tkun assigurata s-sostenibbilità tar-riformi. Żid il-perċentwali tal-persunal li għandu l-istatus ta' impjegat taċ-ċivil. Ipproteġi l-persunal, ikun x'ikun l-istat tagħhom, mit-tkeċċija inġusta. - Tejjeb (permezz tas-simplifikazzjoni u tal-kjarifikazzjoni) il-qafas legali għat-teħid tad-deċiżjonijiet amministrattivi u l-proċeduri biex tkun assigurata ċ-ċertezza legali. Tieħu aktar passi biex tassigura r-responsabbiltà, il-ftuħ u t-trasparenza tas-servizzi pubbliċi. - Saħħaħ l-istrutturi amministrattivi biex tassigura li għandhom il-kapaċità meħtieġa għall-użu kompletament effettiv u għall-kontabilità tajba tal-fondi tal-Komunità. - Saħħaħ il-kapaċità għall-ippjanar strateġiku, l-analiżi politika u l-evalwazzjoni tal-gvern ċentrali u tal-ministeri kompetenti. - Għati aktar attenzjoni meta jiġt ttrasportat l-acquis communautaire, għal kif dan jistà jkun implimentat u infurzat, inkluż fis-sistema tal-qrati, fil-livelli nazzjonali, reġjonali u lokali, b'mod xieraq għas-sitwazzjoni fil-Bulgarija. - Tejjeb aktar il-kwalità tal-konsultazzjoni mal-partijiet affetwati (per eżempju, l-imsieħba soċjali u ekonomiċi, is-soċjetà ċivili, u s-settur privat) dwar il-preparazzjoni ta' leġislazzjoni ġdida. Is-Sistema ġudizzjarja - Ħu passi biex tkompli r-riforma tas-sistema ġudizzjarja, inkluż l-għan li tassigura l-applikazzjoni imparzjali tal-liġi. - Kompli l-implimentazzjoni ta' l-istrateġija nazzjonali tar-riforma għas-sistema ġudizzjarja tal-Bulgarija u l-pjan ta' azzjoni u adotta leġislazzjoni ta' implimentazzjoni skond il-prattiċi ta' l-UE. - Għamel reviżjoni ta' l-istruttura tal-ġudizzjarju skond l-aħjar prattiċi ta' l-UE, inkluża r-reviżjoni ta' l-organizzazzjoni tal-fażi ta' qabel il-prova. - Għamel reviżjoni tal-livell ta' l-immunità penali tal-membri tal-ġudizzjarju biex tassigura li din hija skond l-aħjar prattiċi ta' l-UE. - Ħu passi biex ittejjeb il-proċeduri ġudizzjarji partikolarment biex tnaqqas it-tul eċċessiv u biex tassigura l-implimentazzjoni totali tad-drittijiet fundamentali f'każijiet penali, partikolarment fir-rigward ta' l-għajnuna legali. - Assigura li l-budget għall-ġudizzjarju huwa adegwat, inkluż għall-infurzar xieraq tad-deċiżjonijiet ġudizzjarji. - Iddistingwi b'mod ċar bejn ir-rwoli tal-Kunsill Ġudizzjarju Suprem u l-Ministeru tal-Ġustizzja bl-għan li tkun irrispettata l-indipendenza tal-ġudizzjarju. - Saħħaħ il-kapaċità amministrattiva tal-Kunsill Ġudizzjarju Suprem biex tassigura l-operazzjoni proprja tiegħu b'rigward kemm għat-teħid ta' deċiżjonijiet strateġiċi kif ukoll għall-amministrazzjoni tas-sistema tal-qrati. - Ħu passi biex ittejjeb l-operazzjoni tal-qrati billi żżid it-taħriġ amministrattiv għall-Presidenti tal-Qrati, l-iżvilupp ta' sostenn amministrattiv effiċjenti kemm fil-livell ċentrali kif ukoll f'dak lokali u bl-introduzzjoni ta' sistema trasparenti tat-tqassim tal-każijiet. - Tejjeb is-sigurtà u l-kondizzjonijiet tax-xogħol fil-qrati u fl-uffiċji tal-prosekuzzjoni. - Stabbilixxi sistema iktar miftuħa, imparzjali u trasparenti għar-reklutaġġ, l-evalwazzjoni u l-proċess ta' promozzjoni bbażata fuq mertu fil-ġudizzjarju. - Kabbar il-professjonalità fil-ġudizzjarju billi tassigura finanzjament adegwat mill-istat għall-Istitut Nazzjonali għall-Ġudizzjarju biex ikun jistà jiżviluppa kwalità għolja ta' taħriġ għall-imħallfin, il-prosekuturi u l-persunal amministrattiv. - Immodernizza l-metodi ta' l-amministrazzjoni fis-servizz tal-prosekuzzjoni biex ittejjeb it-trasparenza u l-effiċjenza ta' l-immaniġġjar tal-każijiet. Miżuri kontra l-korruzzjoni - Kompli bl-implimentazzjoni ta' l-istrateġija nazzjonali kontra l-korruzzjoni u l-pjan ta' azzjoni. - Ħu passi biex tassigura li l-qafas legali biex tegħleb il-koruzzjoni huwa implimentat u infurzat. Introduċi l-kunċett ta' sanzjonijiet penali kriminali jew amministrattivi kontra l-persunal legali fil-Bulgarija. Irratifika l-Konvenzjoni tal-Liġi Ċivili tal-Kunsill ta' l-Ewropa dwar il-Korruzzjoni. Id-drittijiet tal-bniedem u l-protezzjoni tal-minoranzi - Adotta u ibda l-implimentazzjoni effettiva tal-leġislazzjoni komprensiva kontra d-diskriminazzjoni li titrasporta l-acquis tal-Komunità kontra d-diskriminazzjoni [3]. - Illesti l-organizzazzjoni mill-ġdid u l-immodernizzazzjoni tal-pulizija, kompli l-isforzi biex l-uffiċjali tal-pulizija jirrispettaw I-drittijiet bażiċi tal-bniedem fiċ-ċirkustanzi kollha; kabbar l-użu ta' l-approċċi tal-pulizija tal-Komunità, li jtejjeb ir-relazzjonijiet mal-pubbliku, partikolarment fil-gruppi tal-minoranza. - Kompli l-isforzi biex tiġġieled it-traffikar tal-bnedmin, inklużi sforzi għall-prevenzjoni u għall-integrazzjoni mill-ġdid. - Ħu iktar passi biex iġġib il-postijiet kollha ta' detenzjoni qabel il-proċess, partikolarment l-għasses tal-pulizija, fl-istess livell skond il-ħtiġijiet bażiċi identifikati fir-rapport tal-Kumitat tal-Kunsill ta' l-Ewropa għall-Prevenzjoni tat-Tortura. - Assigura l-implimentazzjoni u biżżejjed riżorsi tal-budget biex tassigura l-aċċess għall-ġustizja u għall-għajnuna legali. - Assigura li s-sistema tal-kura tat-tfal tkun irriformata sabiex jitnaqqas sistematikament in-numru ta' tfal fil-kura istituzzjonali partikolarment bl-iżvilupp ta' servizzi soċjali alternattivi mmirati lejn it-tfal u l-familji. Assigura l-implimentazzjoni sħiħa tal-Konvenzjoni tan-UN dwar id-Drittijiet tat-Tfal. - Ħtieġa ta' azzjoni urġenti: Ipprovdi qafas legali li jassigura s-salvagwardji meħtieġa kontra d-detenzjoni arbitrarja u tejjeb il-kondizjonijiet tal-ħajja fis-sistema tal-kura tas-saħħa mentali. Adotta u implimenta strateġija u pjan ta' azzjoni b'qafas finanzjarju adegwat ta' riforma sostanzjali fis-sistema tal-kura tas-saħħa mentali. - Ħu azzjoni konkreta biex timplimenta il-Programm ta' Qafas ta' Ruma b'attenzjoni partikolari għall-provvista ta' l-appoġġ finanzjarju meħtieġ, għat-tisħiħ sinifikanti tal-korp tal-gvern li jieħu ħsieb il-kwistjonijiet tal-minoranzi u għall-assigurazzjoni ta' aċċess indaqs għas-saħħa, djar, edukazzjoni u sigurtà soċjali. Elabora pjan ta' azzjoni u qafas finanzjarju konkret għall-Programm ta' Qafas ta' Ruma li jtejjeb l-implimentazzjoni. Il-Kriterji ekonomiċi Il-livell għoli ta' stabbiltà macro-ekonomika li nkiseb f'dawn l-aħħar snin għandu jinżamm u l-implimentazzjoni tal-programm ta' riforma għat-tneħħija tad-diffikultajiet li fadal jeħtieġ li jitkompla. Għamel aktar sforzi fl-oqsma li ġejjin: - il-programm ta' privatizzazzjoni, - l-iżvilupp ta' intrapriżi żgħar u dawk ta' daqs medju, partikolarment in-numru ta' intrapriżi ġodda, - l-implimentazzjoni tal-programm biex jitnaqqsu u jkunu ssimplifikati l-proċeduri ta' liċensjar, - ir-riforma ta' l-amministrazzjoni doganali u tat-taxxa, bil-għan ukoll li titnaqqas l-ekonomija informali, - l-effiċjenza tal-proċeduri tad-dikjarazzjoni ta' falliment, - l-iżvilupp u t-titjib ta' l-intermedjazzjoni finanzjarja u tas-settur finanzjarju barra l-banek, - l-infurzar tad-drittijiet tal-proprjetà, - in-numru ta' operazzjonijiet u l-prezzijiet ta' l-art agrikola, - il-volum u l-kwalità ta' l-investiment pubbliku, inklużi l-infrastruttura, l-edukazzjoni, l-ambjent u s-saħħa, - it-tnaqqis ta' l-għajnuna mill-Istat, partikolarment fis-setturi ta' l-enerġija u tat-trasport. Il-kapaċità biex tilqà l-obbligi ta' l-isħubija Il-Moviment liberu ta' l-oġġetti - Ħu l-miżuri orizzontali u tal-proċedura li huma meħtieġa. - Ittrasporta 80 % ta' l-i standards Ewropej inkluż it-trasposizzjoni sħiħa ta' l-i standards armonizzati Ewropej fil-qasam ta' direttivi ta' l-approċċ ġdid. - Saħħaħ il-kapaċità amministrattiva fil-qasam ta' l-istandardizzazzjoni u appoġġa l-iżvilupp tal-korpi u tal-laboratorji għall-istimi ta' konformità. - Assigura li t-trasposizzjoni tad-direttivi kollha ta' approċċ ġdid jew qadim titlesta u li t-testi huma kompletament fuq l-istess linja tal-leġislazzjoni tal-Komunità. - Saħħaħ il-kapaċità amministrattiva fl-oqsma ta' sustanzi kimiċi u ta' vetturi bil-mutur. - Ittrasporta l-acquis dwar is-sustanzi kimiċi, il-vetturi bil-mutur, l-injam, il-kontroll ta' l-armi u r-ritorn ta' oġġetti kulturali. - Ilħaq konformità sħiħa ma' l-acquis dwar il-farmaċewtika għall-użu mill-bnedmin kif ukoll il-mediċini għall-użu veterinarju, inkluż fir-rigward ta' l-awtorizzazzjonijiet għall-marketing. - Emenda l-liġi dwar is-saħħa pubblika, partikolarment sabiex il-permessi tas-sanità għal oġġetti ta' ikel importati u ċ-ċertifikati tas-saħħa għall-esportazzjoni ikunu kompatibbli kompletament ma' l-acquis. - Kompli l-isforzi fis-sigurtà ta' l-ikel u l-oġġetti ta' l-ikel. - Allinja progressivament il-leġislazzjoni dwar l-oġġetti ta' l-ikel ma' l-acquis. - Żviluppa l-kapaċità amministrattiva, oħloq sistema ta' taħriġ nazzjonali ta' spetturi u operaturi fl-ikel, assigura l-applikazzjoni tajba ta' HACCP (analiżi tal-periklu ta' punti kritiċi tal-kontroll), akkredita u rriforma l-laboratorji. - Assigura l-progress fl-oqsma li mhumhiex armonizzati. Integra l-prinċipju tar-rikonoxximent reċiproku fil-leġislazzjoni rilevanti dwar il-merkanzija. - Illesti l-eżami tal-leġislazzjoni fil-qasam li mhux armonizzat biex tikkontrolla l-ħarsien ta' l-Artikolu 28 sa 30 tat-Trattat tal-KE u elimina d-disposizzjonijiet li mhumhiex konformi. - Għamel iżjed sforzi biex tallinja l-leġislazzjoni u biex tassigura l-infurzar effettiv b'rigward għall-akkwisti pubbliċi. - Stabbilixxi aġenzija ta' l-Istat dwar l-akkwisti pubbliċi. - Identifika l-bidliet kostituzzjonali meħtieġa biex titrasporta d-disposizzjonijiet għas-sistema tar-rimedji. - Emenda l-liġi dwar l-akkwisti pubbliċi, inkluża t-tneħħija tal-preferenza nazzjonali, l-istabbiliment ta' proċeduri trasparenti u ta' rimedji effettivi, inkluż dwar dawk li jagħmlu l-offerti fl-akkwisti pubbliċi, biex tassigura l-kompatibilità sħiħa ma' l-acquis. Il-Moviment liberu tal-persuni - Kompli x-xogħol leġislattiv dwar ir-rikonjizzjoni reċiproka ta' kwalifikazzjonijiet pofessjonali u ta' diplomi u assigura li hemm imwaqqfin strutturi amministrattivi. - Għamel preparazzjonijiet biex tirrevedi l-Kostituzzjoni tal-Bulgarija biex tassigura l-kompatibilità ma' l-acquis dwar id-dritt tal-vot, inkluża leġislazzjoni speċjali dwar l-elezzjonijiet tal-Parlament Ewropew. - Kompli allinja l-leġislazzjoni mar-regoli tal-Komunità b'rigward għall-ħtiġijiet tan-nazzjonalità, ir-residenza u l-lingwa, kif ukoll it-trattament ndaqs għall-ħaddiema immigranti. - Kompli l-ħidma preparattiva għall-parteċipazzjoni fin-networks tal-EURES. - Ħu miżuri preparattivi biex tilqà l-obbligi finanzjarji u amministrattivi, li jirriżultaw mill-applikazzjoni tar-regoli dwar il-kordinazzjoni tas-sigurtà soċjali. Libertà li jiġu provduti servizzi - Saħħaħ aktar id-dritt ta' l-istabbiliment u l-libertà li jiġu provduti servizzi. - Emenda aktar il-liġi dwar il-barranin biex tneħħi n-nuqqas ta' kompatibilità ma' l-acquis. - Emenda l-Att dwar l-Avukati, il-liġi dwar il-logħob tal-flus u l-liġi dwar l-armi u l-merkanzija ta' użu doppju. - Allinja kompletament il-leġislazzjoni dwar is-servizzi finanzjarji ma' l-acquis, inklużi mad-direttivi u r-regolamenti ġodda li kienu adottati bħala parti mill-pjan ta' azzjoni għas-servizzi finanzjarji. Segwi t-tisħiħ u l-indipendenza tal-korpi finanzjarji tas-sorveljanza. - Ittrasporta iktar l-acquis fl-oqsma tas-servizzi ta' l-assigurazzjoni, partikolarment, ibda tella progressivament il-kumpens sal-livelli minimi ta' l-UE b'rigward għall-assigurazzjoni ta' vetturi għar-responsabbiltà ta' terzi persuni. - Allinja kompletament l-Att dwar il-Protezzjoni tad-Data ma' l-acquis u żviluppa l-kapaċità amministrattiva meħtieġa għall-implimentazzjoni tiegħu. - Ittrasporta kompletament l-acquis dwar l-aċċess kondizzjonali u l-i stanards tekniċi. Il-Moviment liberu tal-kapital - Iffinalizza l-allinjament dwar il-moviment tal-kapital, minbarra fejn ingħataw perjodi transitorji. - Adotta l-emendi kollha meħtieġa tal-Liġi dwar il-Kambju Internazzjonali u ftit wara, r-regolamenti dwar l-implimentazzjoni tagħha. - Żviluppa programmi f'istituzjonijiet finanzjarji kontra l-ħasil tal-flus. - Il-professjonijiet kollha rilevanti, partikolarment l-istituzzjonijiet kollha tal-kreditu u finanzjarji, għandhom jikkoperaw bis-sħiħ ma' l-awtoritajiet responsabbli għall-ġlieda kontra l-ħasil tal-flus skond id-Direttiva (91/308/KEE) kontra l-ħasil tal-flus sew qabel l-adeżjoni. - Irrinforza l-kapaċità amministrattiva ta' l-Uffiċju ta' l-Informazzjoni Finanzjarja. - Ħu aktar passi biex tillesti l-allinjament tal-leġislazzjoni dwar is-sistemi tal-ħlas. - Ħu aktar passi biex tillesti l-allinjament tal-leġislazzjoni dwar il-ħasil tal-flus. Il-Liġi tal-Kumpaniji - Allinja kompletament il-leġislazzjoni dwar id-drittijiet tal-proprjetà intellettwali u industrijali ma' l-acquis u tejjeb l-infurzar tagħha. Saħħaħ il-miżuri biex tiġġieled l-ikkupjar u x-xandir illegali u l-iffalsifikar partikolarment billi ssaħħaħ il-kontrolli fil-fruntieri, ittejjeb il-kordinazzjoni bejn id-dwana, il-pulizija u l-ġudizzjarju għall-infurzar tad-drittijiet tal-proprjetà intellettwali u industrijali u tassigura t-taħriġ tajjeb tal-korpi ta' l-infurzar, inklużi l-imħallfin u l-prosekuturi. - Għamel aktar progress fl-allinjament ma' l-acquis dwar il-liġi tal-kumpaniji u tal-kontabilità u segwi t-titjib tal-kapaċità amministrattiva f'dan il-qasam, partikolarment b'rigward għall-infurzar tal-liġi. Il-Politika tal-kompetizzjoni - Illesti l-qafas legali kontra l-monopolju, segwi l-isforzi tat-taħriġ u żviluppa aktar ir-rekord ta' implimentazzjoni u infurzar effettivi tar-regoli kontra l-monopolju - Assigura li l-leġislazzjoni kontra l-monopolju tħares kompletament l-acquis, inklużi l-eżenzjonijiet ġenerali aktar reċenti. - Assigura politika ta' sanzjonijiet aktar ta' deterrent u għamel enfasi biex ma jitħallewx isiru distorzjonijiet serji tal-kompetizzjoni. - Kabbar il-kuxjenza tar-regoli, partikolarment fil-komunità kummerċjali u fil-ġudizzjarju. - llesti l-qafas leġislattiv b'rigward għall-għajnuna ta' l-Istat. - Għamel aktar modifiki tar-regoli sostantivi ta' l-implimentazzjoni. - Skond il-mekkaniżmi tal-Ftehim Ewropew, adotta b'mod konġunt flimkien mal-Komunità mappa ta' għajnuna reġjonali skond l-acquis. - Tejjeb il-ħila u l-kwalità tad-deċiżjonijiet dwar l-għajnuna ta' l-Istat, kif ukoll it-trasparenza ta' l-għajnuna ta' l-Istat. - Saħħaħ aktar (per eżempju, t-taħriġ u r-riżorsi) il-kapaċità amministrattiva, inkluża l-koperazzjoni intensifikata bejn il-Kummissjoni għall-protezzjoni tal-kompetizzjoni (CPC) u d-dipartiment ta' l-għajnuna ta' l-Istat tal-Ministeru tal-Finanzi. - Tejjeb it-trasparenza ta' l-għajnuna ta' l-Istat, u assigura li r-rapporti ta' inventarju u annwali jinkludu l-miżuri kollha ta' għajnuna. - Kabbar il-kuxjenza tar-regoli, fost il-parteċipanti kollha fis-suq u dawk li jagħtu l-għajnuna, partikolarment fil-komunità kummerċjali u l-ġudizzjarju. - Tejjeb ir-rekord ta' infurzar ta' l-għajnuna ta' l-Istat, partikolarment billi tagħmel stima ta' l-iskemi li jeżistu bħalissa fil-Bulgarija li skond dawn qed tingħata l-għajnuna ta' l-Istat, inklużi għajnuna indiretta u għajnuna reċiproka u s-sussidjarjetà, biex iġġibhom fuq l-istess linja skond l-acquis u assigura li permezz tal-kontroll ex-ante tal-miżuri kollha ta' għajnuna ġodda, tkun assigurata kompatibilità sħiħa ma' l-acquis. - Ipprepara pjan komplessiv ta' ristrutturar, flimkien ma' pjanijiet individwali, għas-settur ta' l-azzar, skond il-Protokoll 2 tal-Ftehim Ewropew dwar il-prodotti tal-KEFA. L-Agrikoltura - Kompli tejjeb il-kapaċitajiet għat-tħaddim ta' mekkaniżmi ta' amministrazzjoni tal-politika agrikola komuni (CAP), partikolarment l-aġenzija tal-pagamenti u s-sistema integrata ta' amministrazzjoni u kontroll. - Kompli tejjeb l-effiċjenza ta' l-implimentazzjoni ta' Sapard. - B'rigward għall-kwistjonijiet orizzontali, kompli tejjeb l-istruttura amministrattiva f'oqsma bħall-politika tal-kwalità, il-biedja organika, FADN (network ta' data tal-kontijiet tar-razzett). - Kompli l-implimentazzjoni ta' organizzazzjonijiet tas-suq komuni għall-prodotti rilevanti kollha, inklużi il-kreazzjoni tar-reġistru ta' l-għelieqi tad-dwieli u l-iżvilupp ta' distilleriji approvati, l-iżvilupp ta' kapaċitajiet ta' aġenziji ta' intervent, l-iżvilupp ta' organizzazzjonijiet bejn il-fergħat. - Tejjeb l-istrutturi amministrattivi għad-disinn, l-implimentazzjoni, l-amministrazzjoni, l-osservazzjoni, il-kontroll u l-evalwazzjoni ta' programmi għall-iżvilupp rurali ffinanzjati mill-Komunità u l-istrateġija tal-forestrija ta' l-UE. - Kompli l-ħidma fuq reġistru nazzjonali ta' katast u tal-proprjetà biex ittejjeb is-sitwazzjoni tas-suq ta' l-artijiet. - Illesti l-allinjament tal-leġislazzjoni veterinarja u fitosanitarja biex tinforza s-sistemi ta' kontroll tas-suq intern u importazzjonijiet minn pajjiżi terzi kompletament u effettivament; kompli l-implimentazzjoni tal-leġislazzjoni veterinarja, fitosanitarja u tas-sigurtà ta' l-ikel, inklużi miżuri għall-kontroll tal-mard ta' l-annimali. - Kompli l-isforzi għall-istabbiliment ta' bażi tad-data nazzjonali ta' annimali bovini sabiex ikun kompletament operattiv sa l-aħħar tas-sena 2003. - Kompli t-titjib ta' l-istabbilimenti ta' l-ipproċessar ta' l-ikel, inkluż it-titjib ta' biċċeriji antiki. - Ipprovdi riżorsi adegwati għall-NVS u stabbilixxi programm tas-Servizz Nazzjonali Veterinarju biex l-istabbilimenti jilħqu kompletament il-ħtiġijiet ta' l-UE sa l-aħħar tas-sena 2004. - Kompli l-proċess ta' titjib jew żvilupp tal-postijiet kollha proposti għall-ispezzjonijiet veterinarji fil-fruntieri għal-żmien twil, inkluż it-taħriġ tal-persunal rilevanti fil-proċeduri kollha meħtieġa biex jaderixxu mal-leġislazzjoni ta' l-UE. - Kompli t-taħriġ ta' veterinarji uffiċjali. - Kompli l-implimentazzjoni tal-ħtiġijiet legali tal-Komunità dwar il-moviment ta' l-annimali bil-għan ta' sistema li tħares kompletament l-acquis għall-identifikazzjoni u r-reġistrazzjoni ta' l-annimali. - Għamel progress fit-trasposizzjoni u l-implimentazzjoni ta' l-acquis dwar l-iskart ta' l-annimali. Is-sajd - Kompli l-istabbiliment ta' l-organizzazzjonijiet adegwati, riżorsi istituzzjonali u apparat adegwati li għandhom x'jaqsmu ma' l-ispezzjoni u l-kontroll, il-politika tas-suq u l-politika strutturali f'livelli ċentrali u reġjonali. - Illesti r-reġistru tas-sajd f'konformità sħiħa mal-ħtiġijiet tal-Komunità. - Żviluppa sistema ta' min joqgħod fuqha ta' l-istatistiċi tas-sajd. - Implimenta l-leġislazzjoni adottata reċentement li tirregola l-funzjoni ta' l-istrutturi amministrattivi prinċipali. - Qiegħed aktar persunal għad-disposizzjoni tad-Dipartiment tas-Sajd ġewwa l-Ministeru ta' l-Agrikoltura, l-Ikel u l-Forestrija. - Saħħaħ l-attivitajiet tal-kontroll billi tagħmel aktar enfasi fuq it-taħriġ ta' spetturi tas-sajd, il-provvista ta' apparat xieraq, u ż-żieda fin-numru ta' spetturi għall-kontroll tas-sajd fil-baħar. - Preparazzjoni biex timplimenta r-regolamenti dwar l-amministrazzjoni u l-kontroll tar-riżorsi. Politika tat-trasport - Kompli l-allinjament legali dwar it-trasport tat-triq u l-implimentazzjoni tiegħu, speċjalment biex tadatta l-flotta għall-ħtiġijiet tekniċi u tas-sigurtà (takografi u apparat għall-limitazzjoni tal-velocita), il-leġislazzjoni soċjali, l-introduzzjoni u ż-żieda ftit ftit tal-ħtiġijiet permanenti finanzjarji għall-adeżjoni tal-professjoni, it-trasport ta' merkanzija perikoluża u l-allinjament tas-sistema ta' taxxi tal-vetturi u tal-piżijiet tat-triq. - Irrinforza l-kapaċità amministrattiva fit-trasport tat-triq, speċjalment f'konnessjoni mat-trasport ta' merkanzija perikoluża, il-leġislazzjoni soċjali (ħinijiet tas-sewqan u perjodi tal-mistrieħ), l-aċċess għas-suq, l-adeżjoni mal-professjoni u kontrolli fit-toroq. - Kompli l-allinjament legali, l-implimentazzjoni u rrinforza l-kapaċità amministrattiva fis-settur tal-ferroviji- inklużi t-tisħiħ tal-korp regolatorju, il-korp innotifikat, l-indipendenza tal-maniġer ta' l-infrastruttura tal-ferroviji, l-iskema tal-ħlas ta' l-infrastruttura tal-ferroviji u l-istabbilizzazzjoni finanzjarja ta' l-operatur prinċipali, bil-għan ta' l-implimentazzjoni ta' l-acquis rivedut dwar il-ferroviji; assigura t-trasposizzjoni u l-implimentazzjoni sħiħa tal-leġislazzjoni ta' l-UE dwar l-interoperabilità. - Assigura l-kapaċità amministrattiva meħtieġa biex tipprepara għall-investiment sinifikattiv meħtieġ fl-infrastruttura tal-ferroviji u tat-toroq, fl-antiċipazzjoni li tkun tista' tibbenefika mill-Fondi Strutturali ta' l-UE; implimenta skeda biex tassigura l-investiment meħtieġ għat-titjib u r-rijabilitazzjoni tan-network tat-toroq għal-livell tan-normi ta' l-UE tal-piż tal-fus, wara li tieħu qies tal-leġislazzjoni dwar il-protezzjoni ta' l-ambjent. - Illesti l-adeżjoni sħiħa ma' l-awtoritajiet konġunti ta' l-avjazzjoni u kompli l-allinjament leġislattiv u l-implimentazzjoni ta' leġislazzjoni sekondarja dwar il-ħtiġijiet ta' l-avjazzjoni konġunta, implimenta introduzzjoni fi stadji tar-regolamenti tat-tielet pakkett u l-armonizzazzjoni ta' ħtiġijiet u proċeduri amministrattivi fil-qasam ta' l-avjazzjoni ċivili, irrinforza l-kwalifiki tal-persunal amministrattiv ta' l-avjazzjoni. - Illesti l-allinjament mal-leġislazzjoni marittima ta' l-UE fis-setturi tas-sigurtà u dawk li mhumhiex tas-sigurtà; tejjeb is-sigurtà marittima, partikolarment tejjeb il-prestazzjoni ta' l-istituzzjonijiet amministrattivi tas-sigurtà marittima, l-ewwel bħala Stat tal-bandiera li jtellà l-bastiment, u mbagħad bħala Stat tal-port, u agħti garanzija ta' l-indipendenza tagħhom; saħħaħ l-amministrazzjoni marittima tal-Bulgarija; allinja aktar ma' l-acquis marittimu ta' l-UE fl-oqsma tas-sigurtà permezz tal-Kodiċi tal-Bastimenti Merkantili u l-leġislazzjoni ta' l-implimentazzjoni. Kompli tejjeb ir-rekord tas-sigurà marittima tal-flotta tal-Bulgarija skond il-memorandum ta' Pariġi billi tadotta u timplimenta l-miżuri xierqa kollha. It-Taxxa - Kompli l-allinjament tal-leġislazzjoni tat-taxxa dwar il-VAT u t-taxxa tas-sisa. - Assigura li l-leġislazzjoni futura tħares il-prinċipji tal-kodiċi tal-kondotta għat-taxxa tal-kummerċ u rrevedi d-disposizzjonijiet li jeżistu u li huma ta' ħsara. - Saħħaħ il-kapaċità amministrattiva u l-proċeduri tal-kontroll inklużi l-koperazzjoni amministrattiva u l-assistenza reċiproka bejn il-partijiet differenti ta' l-amministrazzjonijiet tat-taxxa u tad-dwana, bil-għan li tiżdied l-adeżjoni mat-taxxa, tittejjeb il-kollezzjoni ta' l-introjtu u tittejjeb l-amministrazzjoni tar-rifużjonijiet tal-VAT. Żviluppa sistemi ta' IT sabiex ikun possibbli l-iskambju ta' data elettronika mal-Komunità u l-Istati Membri tagħha. L-istatistiċi - Saħħaħ il-kapaċità amministrattiva, permezz ta' attenzjoni partikolari għal aktar żvilupp tal-persunal fl-amministrazzjoni ta' l-istatistiċi u l-kapaċità ta' l-informazzjoni teknoloġika, partikolarment f'uffiċċji reġjonali. - Tejjeb aktar l-istatistiċi reġjonali biex l-istatistiċi reġjonali, id-databases reġjonali u r-reġistru tal-ftehim ikunu skond il-ħtiġijiet ta' l-UE. - Tejjeb aktar il-kwalità u l-kopertura tal-kontijiet nazzjonali, l-istatistiċi ta' żmien qasir u l-kwalità u l-kopertura tar-reġistru tal-kummerċ. - Implimenta ċensiment ta' l-agrikoltura fl-2003 skond il-metodu tal-Eurostat. - Ibda l-preparazzjonijiet għas-sistema ta' l-Intrastat. Il-politika ta' l-impieg u l-politika soċjali - Kompli l-allinjament ta' l-acquis fil-qasam tal-liġi tax-xogħol partikolarment billi temenda l-Kodiċi tax-Xogħol u l-Att dwar il-promozzjoni ta' l-Impieg u l-liġijiet lokali rispettivi. Saħħaħ l-istrutturi amministrattivi u ta' l-infurzar inklużi ispettorati tax-xogħol u stabbilixxi fond ta' garanzija indipendenti għall-impjegati fil-każ tal-falliment ta' min iħaddem. - Ittrasporta u implimenta il-leġislazzjoni ta' l-UE fil-qasam tat-trattament indaqs għan-nisà u għall-irġiel u assigura l-implimentazzjoni sewwa tiegħu. - Adotta leġislazzjoni biex tittrasporta l-acquis kontra d-diskriminazzjoni. Stabbilixxi korp għall-promozzjoni tat-trattament indaqs tal-persuni kollha mingħajr diskriminazzjoni għal raġunijiet ta' razza jew oriġini etnika. - Illesti t-trasposizzjoni ta' l-acquis dwar is-saħħa u s-sigurtà fuq il-post tax-xogħol u żviluppa l-kapaċità għall-implimentazzjoni, partikolarment ta' l-Ispettorat Ġenerali tax-Xogħol. Għamel stima ta' l-impatt finanzjarju ta' l-implimentazzjoni tad-direttivi dwar is-saħħa u s-sigurtà. Neħħi s-sistema tal-kumpens għall-kondizzjonijiet tax-xogħol ħżiena. - Implimenta il-Pjan Nazzjonali ta' Azzjoni għall-Impieg li kien adottat, wara li tieħu qies tal-Pariri ta' Gwida Ewropej riveduti u l-prijoritajiet, ir-rabtiet u r-rakkomandazzjonijiet identifikati fl-istima konġunta tal-prijoritajiet tal-politika ta' l-impieg. Żviluppa l-kapaċità ta' l-Aġenzija Nazzjonali għall-Impieg biex timplimenta miżuri tax-xogħol attivi u programmi għall-impieg u saħħaħ l-istrutturi reġjonali u lokali tagħha. - Kompli l-allinjament tal-qafas leġislattiv u żviluppa l-kapaċità għall-implimentazzjoni ta' l-acquis dwar is-saħħa pubblika, inkluż l-acquis dwar il-kontroll tat-tabakk. Kompli stabbilixxi sistema ta' sorveljanza u kontroll ta' mard komunikabbli skond il-ħtiġijiet tal-Komunità u ta' kontroll u informazzjoni tas-saħħa skond l-i standards ta' l-UE. - Kompli l-isforzi biex issaħħaħ il-kapaċità biex tassigura l-aċċess u l-kwalità tal-kura tas-saħħa sabiex tottimiżża l-investiment fis-saħħa li huwa meħtieġ biex ittejjeb l-istat tas-saħħa tal-popolazzjoni. - Kompli pprovdi l-appoġġ għall-isforzi ta' l-imsieħba soċjali għall-bini ta' kapaċità, partikolarment bil-għan tar-rwol futur tagħhom fl-elaborazzjoni u l-implimentazzjoni tal-politika ta' l-impieg u soċjali ta' l-UE, inkluż il-Fond Soċjali Ewropew. Ippromwovi id-djalogu soċjali awtonomu, speċjalment fil-livell ta' l-impriża u l-livell settorali, sabiex ittejjeb il-kopertura tiegħu. - Ipprepara strateġija nazzjonali għall-inklużjoni soċjali u kontra l-povertà, li tinkludi l-kollezzjoni ta' data, bil-għan ta' parteċipazzjoni fil-futur fl-istrateġija Ewropea għall-inklużjoni soċjali. L -Enerġija - Implimenta r-rabtiet li saru għall-kostituzzjoni progressiva ta' ħażniet taż-żejt kif jeħtieġ l-acquis; saħħaħ u pprovdi l-apparat għall-aġenzija ta' l-Istat li hija responsabbli għall-amministrazzjoni ta' dawn il-ħażniet; assigura l-finanzjament meħtieġ għall-kostituzzjoni tal-ħażniet. - Implimenta l-istrateġija l-ġdida dwar l-enerġija b'attenzjoni partikolari għall-ħtieġa ta' politika pro-attiva u kkordinata biex titnaqqas l-intensità ta' l-enerġija ta' l-ekonomija tal-Bulgarija, fl-istadji kollha taċ-ċiklu ta' l-enerġija, bil-għan li tkabbar malajr l-appoġġ għat-titjib ta' l-effiċjenza ta' l-enerġija, għaż-żieda fir-riservi ta' l-enerġija u ż-żieda fl-użu ta' l-egħjun ta' l-enerġija li tiġġedded; assigura t-trasposizzjoni ta' l-acquis dwar l-effiċjenza ta' l-enerġija (l-ittikkettjar ta' l-istrumenti, l-i standards minimi ta' l-effiċjenza). - Adotta qafas ta' leġislazzjoni ġdid u ibda implimenta skeda biex tistabbilixxi l-kondizzjonijiet għall-implimentazzjoni sħiħa tas-suq intern ta' l-UE ta' l-elettriku u tal-gass u għall-ftuħ ftit ftit tas-suq ta' l-elettriku u s-suq tal-gas, analizza l-kuntratti ta' żmien twil u l-ftehim tal-poter tax-xiri fid-dawl tal-possibilità ta' "spejjeż mitluqin" skond l-acquis preżenti; elimina d-distorzjonijiet li fadal tal-prezzijiet fis-settur ta' l-enerġija, partikolarment fl-elettriku tad-dar u l-prezzijiet għall-provvediment tas-sħana. Kompli saħħaħ ir-rwol u l-kapaċità amministrattiva tal-Kummissjoni ta' l-Istat għar-Regolament ta' l-Enerġija fl-infurzar ta' dawn ir-regoli, partikolarment l-indipendenza finanzjarja tagħha. Ipprepara għal-iktar ftuħ tas-suq u l-liberalizzazzjoni skond l-acquis il-ġdid li ġej dwar is-suq intern ta' l-UE. - Kompli implimenta il-pjanijiet ta' ristrutturazzjoni (inkluża l-privatizzazzjoni) fis-settur ta' l-enerġija, inkluż il-pjan ta' azzjoni għar-ristrutturazzjoni tas-settur tal-karburanti solidi. - Kompli implimenta r-rakkomandazzjonijiet kollha li jinsabu fir-rapport tal-Kunsill ta' l-2001 dwar "Is-sigurtà Nukleari fil-Kuntest tat-Tkabbir", u r-Rapport ta' l-Istatus tar-Reviżjoni Paritetika ta' Ġunju tas-sena 2002, bir-rigward dovut għall-prijoritajiet stipulati fir-rapport. - Ipprepara għall-implimentazzjoni tar-rabtiet li saru dwar l-egħluq kmieni ta' l-Unitajieta 3 u 4 sa mhux aktar tard mill-2006, avvanza l-preparazzjoni għal u, jekk xieraq, ibda indirizza l-konsegwenzi ekonomiċi, soċjali, finanzjarji, tekniċi u ambjentali ta' l-egħluq kmieni. - Iffoka fuq it-tisħiħ ta' l-indipendenza, r-riżorsi u l-kapaċitajiet ta' l-awtorità regolatorja nazzjonali għas-sigurtà nukleari. - Kompli assigura livell għoli ta' sigurtà nukleari fl-Unitajiet 5 u 6 ta' l-impjant tal-qawwa nukleari ta' Kozloduy u żomm livell għoli ta' sigurtà nukleari fil-fażijiet ta' l-għaeluq ta' l-Unitajiet 1 sa 4. - Tejjeb l-amministrazzjoni ta' l-iskart radjoattiv u adotta pjan ta' strateġija dwar is-sigurtà l-amministrazzjoni effettiva taċ-ċiklu tal-karburanti nukleari. L -Impriżi żgħar u ta' daqs medju - Implimenta l-Karta Ewropea għall-Impriżi ż-Żgħar. Ix-xjenza u r-riċerka - Irrinforza l-kapaċità amministrattiva u l-infrastruttura li għandhom x'jaqsmu mar-riċerka, sabiex jiżdiedu l-benefiċċji ta' l-assoċjazzjoni mal-Programmi ta' Qafas tal-Komunità rilevanti inkluż is-Sitt Programm ta' Qafas (l-2002 sa l-2006). L -edukazzjoni u t-taħriġ - Ipprepara għall-implimentazzjoni sħiħa tad-Direttiva dwar l-edukazzjoni tat-tfal tal-ħaddiema immigranti sad-data ta' l-adeżjoni. It -telekomunikazzjonijiet u t-teknolġiji informatiċi - Illesti t-trasposizzjoni ta' l-acquis dwar it-telekomunikazzjonijiet u implimentah effettivament, speċjalment il-promozzjoni tal-kompetizzjoni u l-applikazzjoni ta' dawk l-aspetti tal-leġislazzjoni li japplikaw għall-operaturi b'setgħa sinifikanti fis-suq. - Kabbar il-kapaċità tar-regolatur tat-telekomunikazzjonijiet, speċjalment billi tindirizza l-kapaċità għall-infurzar ta' l-acquis. Tejjeb l-indipendenza finanzjarja tiegħu. - Bi preparazzjoni għal suq ta' telekomunikazzjonijiet kompletament miftuħ, inter alia, żviluppa approċċ aktar kummerċjali fl-operatur inkarigat. - Ipprepara t-trasposizzjoni u l-implimentazzjoni ta' l-acquis il-ġdid sa ż-żmien ta' l-adeżjoni; irrinforza l-kapaċità tar-regolatur kif inhu meħtieġ sabiex ilaħħaq mar-responsabbiltajiet il-ġodda. - Saħħaħ il-qafas regolatorju għas-servizzi postali. Adotta u implimenta aktar leġislazzjoni biex tħares kompletament l-acquis (inkluża t-tieni direttiva l-ġdida u partikolarment, bil-għan li tassigura provvista finanzjarjament vijabbli ta' servizzi universali fil-livell xieraq ta' kwalità). Kompli l-ħidma għal mekkaniżmi xierqa ta' liċensjar u awtorizzazzjoni. - Implimenta reġim ċar ta' politika ta' prezzijiet postali biex jitqiegħed f'postu eżatt wara li titneħħa r-regolazzjoni kollha tas-suq tiegħu sa l-2003. Il-kultura u l-politika awdioviżwali - Saħħaħ il-kapaċità amministrattiva tal-korp regolatorju nazzjonali fil-qasam tax-xandir. - Stabbilixxi l-kondizzjonijiet għall-implimentazzjoni prevedibbli, trasparenti u effettiva tal-qafas regolatroju ġdid fil-qasam tal-politika awdioviżwali. Il-politika reġjonali u l-kordinazzjoni ta' strumenti strutturali - Għamel progress fl-implimentazzjoni ta' l-istrateġija nazzjonali tal-Bulgarija għall-preparazzjoni għall-Fondi Strutturali u l-Fond ta' Koeżjoni. Kompli adotta l-qafas ta' leġislazzjoni meħtieġ biex timplimenta l-acquis skond dan il-kapitolu. - Elabora aktar l-arranġamenti biex tassigura l-kordinazzjoni bejn il-ministeri kif ukoll id-definizzjoni tal-kompiti li għandhom jitwettqu mill-korpi involuti fil-preparazzjoni u l-implimentazzjoni tal-Fondi Strutturali u l-Fond ta' Koeżjoni fil-livell nazzjonali u dak reġjonali. - Adotta aktar leġislazzjoni li tassigura li l-operazzjonijiet iffinanzjati mill-Fondi Strutturali u l-Fond ta' Koeżjoni iħarsu l-politiki u l-leġislazzjoni tal-Komunità, inklużi r-regoli dwar il-kompetizzjoni, l-għotja ta' kuntratti pubbliċi, il-protezzjoni ta' l-ambjent, l-eliminazzjoni tan-nuqqas ta' ugwaljanza u l-promozzjoni ta' l-ugwaljanza bejn l-irġiel u n-nisà. - Elabora qafas leġislattiv li jippermetti l-progammazzjoni tal-budget għal aktar minn sena waħda bil-għan li tipprovdi il-ko-finanzjament nazzjonali għall-assistenza mill-Fondi Strutturali u ta' Koeżjoni u li jippermetti biżżejjed flessibilità għall-aġġustament finanzjarju. - Tella' l-kapaċità amministrattiva ta' l-unitajiet ġewwa l-ministeri nominati jew li se jkunu nnominati bħala awtoritajiet futuri ta' l-amministrazzjoni jew tal-ħlas għall-livell meħtieġ għall-implimentazzjoni effiċjenti u korretta ta' l-assistenza mill-Fondi Strutturali (fit-termini tar-reklutaġġ, il-profili tal-karrieri, u t-taħriġ). - Ħaffef l-isforzi għat-titjib tal-kwalità tal-Pjan Nazzjonali għall-Iżvilupp (NDP). Il-Bulgarija jeħtieġ li tagħmel sforzi serji għat-tisħiħ tal-kapaċità strateġika tagħha u l-kapaċità operazzjonali biex ittejjeb u timplimenta il-Pjan Nazzjonali għall-Iżvilupp, sabiex titrasformah f'għodda komprensiva għall-pjanijiet nazzjonali (aktar integrazzjoni ta' l-NDP fil-proċess nazzjonali tal-budget u ta' l-għamla tal-politika). - Kompli żviluppa l-kapaċità biex tiddiskuti, tipprepara u tagħżel prijoritajiet u proġetti ta' żvilupp kemm fil-livell nazzjonali kif ukoll f'dak reġjonali li għandhom ikunu ffinanzjati mill-fondi strutturali differenti, FEDER, ESF, FAEGG. - Iffinalizza l-preparazzjonijiet għal deċentralizzazzjoni estiża (EDIS). - Għamel progress fl-assigurazzjoni tal-ħarsien tal-ħtiġijiet ta' l-acquis għall-kontroll u l-evalwazzjoni tal-Fondi Strutturali, partikolarment għall-evalwazzjoni ex ante u għall-kollezzjoni ta' l-informazzjoni u l-indikaturi statistiki rilevanti. - Elabora qafas ġenerali legali u istituzzjonali għall-kontroll u l-verifika finanzjarji. - Għamel progress fl-istabbiliment ta' sistemi u proċeduri xierqa għall-amministrazzjoni u l-kontroll finanzjarji, partikolarment fir-rigward ta' l-istruttura ta' l-awtoritajiet ta' l-amministrazzjoni u tal-ħlas, sabiex josserva l-ħtiġijiet speċifiċi tar-regolamenti tal-Fondi Strutturali. Għandha tingħata attenzjoni speċifika għas-separazzjoni adegwata tal-funzjonijiet ġewwa l-istruttura sħiħa ta' l-implimentazzjoni. L-ambjent - Aġġorna l-istima komplessiva tas-sitwazzjoni fis-settur ta' l-ambjent, inkluż fir-rigward tat-trasposizzjoni ta' l-acquis, sabiex ikunu identifikati spazji li għandhom jimtlew. - Kompli t-trasposizzjoni ta' l-acquis, inkluża l-implimentazzjoni tal-leġislazzjoni, b'enfasi partikolari fuq l-istima ta' l-impatt fuq l-ambjent, l-aċċess għall-informazzjoni, l-immaniġġjar ta' l-iskart, it-tniġġiż industrijali u l-amministrazzjoni tar-riskju, il-protezzjoni tan-natura, il-kimiċi u l-organiżmi ġenetikament immodifikati, u s-sigurtà nukleari u l-protezzjoni mir-radjazzjoni. Assigura l-konsultazzjoni sħiħa ma' dawk kollha li għandhom interess rilevanti (ministeri oħrajn, operaturi ekonomiċi, NGOs). - Żviluppa pjanijiet ta' implimentazzjoni, flimkien ma' strateġiji finanzjarji, biex tidentifika l-passi meħtieġa biex tassigura l-implimentazzjoni kompleta ta' l-acquis fi żmien medju u dak itwal; dawn il-pjanijiet għandhom jieħdu qies tar-riżorsi kollha disponibbli u t-taħriġ istituzzjonali u mekkaniżmi oħrajn elaborati biex jikkontrollaw l-implimentazzjoni effettiva, b'enfasi partikolari fuq il-kwalità ta' l-arja, l-immaniġġjar ta' l-iskart, il-kwalità ta' l-ilma, it-tniġġiż industrijali u l-amministrazzjoni tar-riskju. Iffoka fuq l-ippjanar, l-identifikazzjoni u d-disponibilità ta' riżorsi finanzjarji biex tipprepara għall-investiment sinifikanti meħtieġ biex tassigura l-implimentazzjoni ta' l-acquis. Assigura l-involviment ta' dawk li għandhom interess fil-fażi ta' l-ippjanar ta' l-implimentazzjoni. - Kompli l-implimentazzjoni ta' l-acquis b'enfasi partikolari fuq l-aċċess għall-informazzjoni, il-kwalità ta' l-arja, l-immaniġġjar ta' l-iskart, il-kwalità ta' l-ilma, il-protezzjoni tan-natura, it-tniġġiż industrijali u l-amministrazzjoni tar-riskju kif ukoll is-sigurtà nukleari u l-protezzjoni mir-radjazzjoni. Assigura li l-acquis ambjentali, partikolarment id-Direttiva dwar l-Istima ta' l-Impatt Ambjentali, huwa implimentat sewwa fil-preparazzjoni ta' proġetti ta' l-infrastruttura fuq skala kbira. - Assigura u rrinforza l-istrutturi amministrattivi meħtieġa għall-implimentazzjoni sħiħa, il-kontroll u l-infurzar ta' l-acquis, partikolarment permezz ta' aktar tisħiħ ta' l-ispettorati reġjonali, il-muniċipalitajiet u korpi pubbliċi oħrajn fil-livell lokali, b'enfasi fuq il-kwalità ta' l-ilma, it-tniġġiż industrijali u l-amministrazzjoni tar-riskju, kif ukoll l-immaniġġjar ta' l-iskart. Irrinforza l-persunal tal-Ministeru u tal-korpi pubbliċi l-oħrajn. Assigura taħriġ xieraq u pjanijiet għall-iżvilupp tal-persunal. - Kompli l-integrazzjoni tal-ħtiġijiet għall-protezzjoni ta' l-ambjent fid-definizzjoni u l-implimentazzjoni tal-politiki settorjali l-oħrajn kollha sabiex tippromwovi l-iżvilupp sostenibbli, inkluż fis-settur ta' l-enerġija. Tejjeb il-korinazzjoni bejn il-ministeri dwar il-kwistjonijiet ambjentali. Il-konsumaturi u l-protezzjoni tas-saħħa - Kompli l-allinjament tal-leġislazzjoni partikolarment fil-qasam tal-bejgħ tal-merkanzija għall-konsumatur u garanziji assoċjati, inġunzjonijiet għall-protezzjoni ta' l-interessi tal-konsumatur, l-użu fl-istess ħin, kreditu tal-konsumatur, kuntratti fid-distanza, l-irreklamar komparattiv, sigurtà tal-prodott ġenerali u r-responsabbiltà tal-prodott. - Assigura l-implimentazzjoni effettiva tal-leġislazzjoni, partikolarment permezz ta' mekkaniżmu effiċjenti għas-sorveljanza tas-suq. - Ippromwovi aktar il-kapaċità ta' l-organizzazzjonijiet tal-konsumaturi li jieħdu sehem attiv fil-qasam tal-protezzjoni tal-konsumatur. - Integra aħjar l-interessi tal-konsumatur f'oqsma oħrajn ta' politika. Il-koperazzjoni fil-qasam tal-ġustizzja u l-intern - Adotta u implimenta il-leġislazzjoni l-ġdida dwar is-sigurtà fil-fruntieri kif ukoll strateġija integrata għall-amministrazzjoni tal-fruntieri li tkopri l-fruntieri kollha tal-Bulgarija. Għandha tingħata attenzjoni partikolari għall-immodernizzar ftit ftit ta' l-infrastruttura u l-apparat tal-fruntieri, it-taħriġ meħtieġ għall-gwardjani professjonali tal-fruntieri u għall-uffiċjal doganali, speċjalment b'rigward għall-użu ta' metodi għall-analiżi tar-riskju u t-tisħiħ tal-funzjonijiet ta' l-informazzjoni tagħhom u għall-kordinazzjoni u l-koperazzjoni prattika bejn l-awtoritajiet; żviluppa sistema integrata ta' sorveljanza tal-baħar. - Kompli implimenta u aġġorna fuq bażi regolari il-Pjan ta' Azzjoni ta' Schengen, kompli l-preparazzjoni għall-parteċipazzjoni sħiħa fl-SIS II billi tiżviluppa bażi tad-data u reġistri nazzjonali. - Kompli l-allinjament mal-listi tal-viża pożittivi u negattivi ta' l-UE; kompli tejjeb il-kapaċità amministrattiva taċ-Ċentru tal-Viża u kompli pprovdi lill-uffiċċji diplomatiċi u konsulari b'apparat tekniku għall-iskoperta ta' dokumenti ffalsifikati. - Ġib l-Att dwar l-Asil u r-Refuġjati kompletament fuq l-istess linji ta' l-acquis, speċjalment fir-rigward ta' l-Artikoli 13 u 16 tiegħu; kabbar il-kapaċità taċ-ċentri li jirċievu lil dawk li jfittxu l-asil u r-refuġjati; tejjeb aktar il-kapaċità amministrattiva ta' l-Aġenzija tar-Refuġjati; aċċellera l-proċeduri ta' eżami u tejjeb il-kondizzjonijiet għall-integrazzjoni tar-refuġjati u pprepara l-infrastruttura biex tassigura l-implimentazzjoni sħiħa tar-Regolamenti li għandhom x'jaqsmu ma' "EURODAC" u "Dublin II" meta ssir l-adeżjoni. - Kompli l-isforzi biex tiġġieled b'effiċjenza l-immigrazzjoni illegali, permezz ta' u mill-Bulgarija, b'attenzjoni speċjali għall-organizzazzjonijiet kriminali li jiffaċilitaw id-dħul illegali ġewwa l-Istati Membri ta' l-UE (partikolarment tan-nisà u t-tfal); assigura l-assistenza lill-vittmi tat-traffikar; adotta leġislazzjoni ġdida dwar l-emigrazzjoni skond l-acquis preżenti; stabbilixxi korp nazzjonali ta' kordinazzjoni. - Kabbar il-ġlieda kontra l-korruzzjoni, fil-korpi ta' l-infurzar tal-liġi billi (i) tadotta u timplimenta kodiċi ta' etika għall-maġistrati, (ii) tiżviluppa programm għall-prevenzjoni ta' prattiċi korrotti kif ukoll kodiċi ta' l-etika għall-uffiċjali fil-Ministeru ta' l-Intern, partikolarment il-pulizija tat-toroq u tal-fruntieri u (iii) tipprovdi taħriġ u apparat speċjalizzat, inkluża sistema ta' informazzjoni, lill-uffiċjali li huma direttament involuti fil-ġlieda kontra l-korruzzjoni. - Kompli l-isforzi biex tallinja l-leġislazzjoni tal-Bulgarija ma' l-acquis fil-qasam tal-protezzjoni tal-liġi kriminali għall-interessi finanzjarji tal-Komunitajiet (Il-Konvenzjoni PIF u l-Protokolli tagħha); assigura li l-attivitajiet ta' l-Aġenzija Pubblika għall-Kontroll Finanzjarju Intern (PIFCA) ma jirkbux l-attivitajiet ta' l-istruttura kontra l-frodi li se titwaqqaf mill-Ministeru ta' l-Intern. - Allinja kompletament ma' l-acquis il-protezzjoni li tagħti l-liġi kriminali lill-Euro kontra l-iffalsifikar. - Adotta u implimenta l-istrateġija dwar il-ġlieda kontra l-kriminalità, b'attenzjoni speċjali għad-diversi forom ta' kriminalità bejn il-fruntieri u l-kriminalità organizzata bħat-traffikar tad-droga, tan-nies, eċċ., u għall-kordinazzjoni u l-koperazzjoni prattika bejn il-korpi ta' l-infurzar tal-liġi. - Adotta pjan ta' azzjoni biex timplimenta l-Istrateġija Nazzjonali dwar id-Drogi, inkluż budget realistiku. Saħħaħ il-kapaċità amministrattiva u ta' kordinazzjoni tal-Kunsill Nazzjonali dwar id-Drogi; (i) stabbilixxi punt fokali nazzjonali; (ii) żviluppa aktar is-sistema ta' informazzjoni dwar id-droga; (iii) adotta l-qafas legali meħtieġ għall-Unità Nazzjonali ta' l-Informazzjoni dwar id-Droga; (iv) żid il-livell ta' koperazzjoni ma' l-Istati Membri ta' l-UE billi tassekonda uffiċjali ta' koperazzjoni fihom kif ukoll f'pajjiżi oħrajn strateġiċi fil-kuntest ta' l-infurzar tad-droga. - Tejjeb il-kapaċità ta' l-Uffiċju ta' Informazzjoni Finanzjarja għall-infurzar tal-leġislazzjoni preżenti u tejjeb il-koperazzjoni tiegħu ma' l-aġenziji l-oħrajn għall-infurzar tal-liġi li huma attivi fil-qasam tal-ġlieda kontra l-ħasil tal-flus. - Ipprepara biex tieħu aktar miżuri biex tassigura l-implimentazzjoni ta' l-istrumenti tal-Komunità fil-qasam tal-koperazzjoni ġudizzjarja f'kwistjonijiet ċivili, partikolarment b'rigward għar-rikonoxximent u l-infurzar reċiproku tad-deċiżjonijiet ġudizzjarji. - Ipprepara biex tagħmel l-emendi leġislattivi meħtieġa sabiex taderixxi ma' u timplimenta il-Konvenzjoni ta' l-UE dwar l-Assistenza Reċiproka f'Kwistjonijiet Kriminali meta ssir l-adeżjoni u ħu l-passi meħtieġa biex tipprepara għall-implimentazzjoni sħiħa meta ssir l-adeżjoni ta' l-istrument li japplika l-prinċipju tar-rikonoxximent reċiproku u fl-esekuzzjoni ta' l-ordnijiet għall-friża tal-proprjetà jew ix- xiehda. L-għaqda doganali [4] - Għamel aktar allinjament leġislattiv ma' l-acquis doganali tal-Komunità. - Għamel iktar emendi għall-leġislazzjoni doganali, inklużi l-armonizzazzjoni tal-leġislazzjoni dwar iż-żoni liberi kif ukoll l-adozzjoni tar-regoli dwar is-sospensjoni ta' dazji u l-kwoti tat-tariffi. - Ipprepara l-kondizzjonijiet għat-tħaddim tat-Taric (tariffa integrata tal-Komunità) u inkludi l-miżuri tat-Taric li għandhom x'jaqsmu mal-protezzjoni tad-drittijiet tal-proprjetà intellettwali. - Allinja kompletament il-leġislazzjoni ma' l-acquis dwar il-kontroll fuq oġġetti kulturali. - Saħħaħ il-kapaċità operazzjonali u amministrattiva ta' l-amministrazzjoni doganali, partikolarment fir-rigward tat-teknoloġija informatika u l-politika dwar ir-riżorsi umani. - Tejjeb l-amministrazzjoni tar-riżorsi umani u l-istabbilità u l-kondotta professjonali tal-pesunal u l-amministrazzjoni tad-dwana u agħti iżjed l-istatus ta' impjegat taċ-ċivil lill-ispetturi tad-dwana. - Żviluppa u implimenta l-Ewwel Fażi tal-BTMS (is-sistema tal-Bulgarija għall-amministrazzjoni tat-transitu) bħala l-modulu nazzjonali ta' l-NCTS (is-sistema ġdida komputerizzata tat-transitu); kompli l-preparazzjoni għal CCN/CSI (networks komuni ta' komunikazzjoni/ċirkwitu tas-sistema komuni) żguri. - Tejjeb il-laboratorji doganali kif ukoll l-infrastrutturi u l-apparat fil-punti tal-clearance mid-dwana. - Kabbar l-applikazzjoni tal-metodu ta' l-analiżi tar-riskju u l-kontroll ta' wara l-iżdoganar. - Saħħaħ aktar il-koperazzjoni ma' l-awtoritajiet doganali tal-pajjiżi ġirien u ta' pajjiżi oħrajn. - Implimenta l-istrateġija għar-razzjonalizzazzjoni ta' l-operazzjonijiet fil-fruntieri. - Ħu passi biex tipprepara għall-iplimentazzjoni, fiż-żmien ta' l-adeżjoni, tal-miżuri u disposizzjonijiet doganali li mhux ser ikunu introdotti qabel dak iż-żmien. Ir-Relazzjonijiet esterni - Għamel analiżi tat-trattati u l-ftehim internazzjonali kollha biex tassigura li jsiru l-preparazzjoni biex dawk li ma jħarsux l-acquis jintemmu jew ikunu nnegozjati mill-ġdid fiż-żmien dovut. Il-kontroll finanzjarju - Implimenta l-leġislazzjoni għall-kontroll finanzjarju intern pubbliku u għamel iktar emendi biex timplimenta il-karta ta' l-istrateġija u l-pjan operazzjonali għall-Aġenzija tal-PIFC. - Iddelega awdituri interni lill-Ministeri li fadal. - Iktar manwali għall-kontroll finanzjarju intern pubbliku u traċċi tal-verifika biex ikunu elaborati. - Saħħaħ iktar il-kapaċità amministrattiva ta' l-istituzzjonijiet tal-PIFC. - Assigura l-kriterji preofessjonali għal u l-indipendenza funzjonali tat-tmexxija ta' l-Aġenzija tal-PIFC fl-osservazzjoni tar-rabtiet. - Tejjeb il-funzjonijiet esterni tal-verifika, speċjalment fil-kuntest ta' verifiki bbażati fuq is-sistemi u dawk tal-prestazzjoni, u ż-żieda fl-isforzi tat-taħriġ. - Ir-regoli dwar l-amministrazzjoni u l-kontroll finanzjarju ta' l-NAO u kull interazzjoni mal-Parlament għandhom ikunu adottati u implimentati. - L-i standard tal-verifika tal-fondi u l-programmi ta' l-UE, il-kodiċi ta' l-etika u l-i standards ġenerali kif emendati għandhom ikunu adottati u implimentati. - Il-manwal tal-verifika għandu jkun iffinalizzat. - Kompli saħħaħ il-kapaċità tal-fond nazzjonali, il-CFCU u aġenziji oħrajn ta' l-implimentazzjoni li jittrattaw il-fondi ta' qabel l-adeżjoni fil-preparazzjoni għad-deċentralizzazzjoni estiża ta' l-implimentazzjoni tal-Phare u l-ISPA. - Assigura l-implimentazzjoni korretta tad-disposizzjonijiet b'rigward għat-trattament ta' l-irregolaritajiet skond il-Phare, is-Sapard u l-ISPA - Stabbilixxi servizz ta' kordinazzjoni li jaħdem sew u li huwa indipendenti fl-operazzjoni tiegħu kontra l-frodi (AFCOS), li jkun responsabbli għall-kordinazzjoni ta' l-attivitajiet kollha leġislattivi, amministrattivi u operazzjonali li għandhom x'jaqsmu mal-protezzjoni ta' l-interessi finanzjarji tal-Komunitajiet. - Implimenta koperazzjoni effettiva ma' l-OLAF permezz ta' dan is-servizz. - Ħu l-passi meħtieġa biex tipprepara għall-implimentazzjoni ta' l-acquis dwar il-protezzjoni ta' l-Euro kontra l-iffalsifikar. Id-disposizzjoniiet finanzjarji u dwar il-budget [5] - Żviluppa iktar il-kont uniku tat-teżor, is-sistema ta' l-informazzjoni dwar l-amministrazzjoni finanzjarja u s-sistema għall-pagamenti elettroniċi tal-budget, u l-kontinwazzjoni tat-tisħiħ tal-proċedura ta' l-abbozzar tal-budget ta' kull sena ta' l-Istat. - Is-sistema tat-teżor għandha tkun implimentata. - Għandha tkun stabbilita sistema ta' informazzjoni dwar l-amministrazzjoni finanzjarja. - Żviluppa standards u istruzzjonijiet għall-applikazzjoni tal-karta tal-kontijiet. - Ir-reġim tal-kontijiet tal-bank għandu jittejjeb. - Żviluppa wkoll korp ta' kordinazzjoni b'persunal u apparat adegwat fil-qasam tar-riżorsi proprji. - Kompli l-isforzi biex iġġib il-prinċipji u r-regoli tal-budget fuq l-istess linja ma' dawk l-i standards ġenerali li japplikaw fil-Komunità. - Id-dokumentazzjoni tal-GNP għandha tinżamm b'mod li tħares il-leġislazzjoni tal-Komunità. - Għandhom jittieħdu iktar passi biex jitnaqqas in-numru ta' fondi barra l-budget. - Għandha tingħata attenzjoni speċjali għall-budget għal iktar minn sena waħda. - It-tbassir macro-ekonomiku għandu jkun żviluppat iktar. - Għandhom ikunu żviluppati proċeduri għall-evalwazzjoni u l-kontroll ta' proġetti u programmi. - Tejjeb il-ħarsien ta' l-istatistiki nazzjonali tal-kontijiet ma' l-i standard ESA 95 u kabbar il-kompjutezza tagħhom. - Ibda t-twaqqif tal-kapaċità teknika u amministrattiva fir-rigward ta' l-amministrazzjoni operazzjonali tar-riżorsi proprji u l-kollezzjoni u t-trasferiment tar-riżorsi proprji kollha futuri KE lill-budget tal-Komunità fiż-żmien stipulat. Għamel progress fil-kontijiet tar-riżorsi proprji tradizzjonali biex dawn ikunu f'posthom fid-data ta' l-adeżjoni. - Ħu l-passi biex tipprepara għall-implimentazzjoni, fiż-żmien ta' l-adeżjoni, tar-rabtiet fl-oqsma tal-kollezzjoni u l-kontroll tar-riżorsi proprji tal-Komunità u l-amministrazzjoni tal-politika agrikola komuni (il-kontroll tar-rifużjonijiet ta' l-esportazzjoni, eċċ.). - Ibda l-azzjoni fl-aspetti ta' l-organizzazzjoni u l-kapaċità ta' l-amministrazzjoni assoċċjata fir-rigward ta' l-imposti taz-zokkor. - Saħħaħ iktar l-isforzi biex twaqqaf strumenti effettivi biex tiġġieled il-frodi li għandha x'taqsam mal-VAT u d-dazji doganali. 5. PROGRAMMAZZJONI - Għall-perjodu 2000 sa l-2006, flimkien mal-Phare, l-assistenza finanzjarja lill-Bulgarija tinkludi appoġġ għall-miżuri ta' qabel l-adeżjoni għall-iżvilupp agrikolu u rurali permezz ta' l-istrument ta' qabel l-adeżjoni Sapard (Regolament tal-Kunsill (KE) Nru 1268/1999, ĠU L 161, tas-26.6.1999, p. 87); u appoġġ għall-proġetti ta' l-infrastruttura fl-oqsma ta' l-ambjent u t-trasport permezz ta' l-istrument strutturali ISPA (Regolament tal-Kunsill (KE) Nru 1267/1999, ĠU L 161, tas-26.6.1999, p. 73), li jagħti l-prijorità lil miżuri simili għall-fond ta' koeżjoni fil-perjodu ta' qabel l-adeżjoni. Skond dawn l-allokazzjonijiet nazzjonali, il-Bulgarija tista' wkoll tiffinanzja parti mill-parteċipazzjoni tagħha fil-programmi tal-Komunità inkluż il-Programm ta' Qafas għar-Riċerka u l-Iżvilupp Teknoloġiku u l-programmi fl-oqsma ta' l-edukazzjoni u l-impriża. Fl-istess perjodu, il-Bulgarija ser tibbenefika minn sostenn finanzjarju sostanzjali mill-KE fil-qasam ta' l-għeluq nukleari u s-sigurtà nukleari. Barra dan il-Bulgarija se jkollha aċċess għal fondi minn programmi orizzontali u ta' numru ta' pajjiżi li għandhom x'jaqsmu direttament ma' l-acquis. Il-finanzjament konġunt mill-pajjiżi kandidati huwa meħtieġ b'mod sistematiku għall-proġetti kollha ta' l-investiment. Mill-1998 il-Kummissjoni ħadmet mal-Bank Ewropew ta' l-Investiment u Istituzzjonijiet Finanzjarji Internazzjonali, partikolarment il-Bank Ewropew għar-Rikostruzzjoni u l-Iżvilupp u l-Bank Dinji, bil-għan li jkun iffaċilitat il-finanzjament konġunt tal-proġetti li għandhom x'jaqsmu mal-prijoritajiet ta' qabel l-adeżjoni. 6. KONDIZZJONALITÀ - L-assistenza tal-Komunità għall-finanzjament ta' proġetti permezz ta' dawn l-istrumenti ta' qabel l-adeżjoni Phare, ISPA u Sapard jiddependi fuq il-kondizzjoni li l-Bulgarija tirrispetta r-rabtiet skond il-Ftehim Ewropew, tagħmel iktar passi lejn is-sodisfazzjoni tal-kriterji ta' Copenhagen u partikolarment tagħmel progress fl-osservazzjoni tal-prijoritajiet speċifiċi ta' din l-Isħubija ta' Adeżjoni riveduta kif ukoll l-użu kordinat ta' dawn it-tliet strumenti ta' qabel l-adeżjoni. In-nuqqas fir-rispett għal dawn il-kondizzjonijiet ġenerali jistà jwassal għal deċiżjoni mill-Kunsill għas-sospensjoni ta' l-assistenza finanzjarja fuq il-bażi ta' l-Artikolu 4 tar-Regolament (KE) Nru 622/98. 7. KONTROLL - L-implimentazzjoni ta' l-Isħubija ta' Adeżjoni u l-pjan hija kkontrollata fil-qafas tal-Ftehim Ewropew. Kif kien enfasizzat mill-Kunsill Ewropew fil-Lussemburgu, huwa importanti li l-istituzzjoni tal-Ftehim Ewropew ikompli jkun il-qafas li fih jistgħu ikunu eżaminati l-adozzjoni u l-implimentazzjoni ta' l-acquis. Is-sottokumitati tal-Ftehim Ewropew jipprovdu l-possibilità tar-reviżjoni ta' l-implimentazzjoni tal-prijoritajiet ta' l-Isħubija ta' Adeżjoni kif ukoll il-progress fir-rigward ta' l-approssimazzjoni legali, l-implimentazzjoni u l-infurzar. Il-Kumitat ta' Assoċjazzjoni jiddiskuti l-iżviluppi komplessivi, il-progress u l-problemi fl-osservazzjoni tal-prijoritajiet ta' l-Isħubija ta' Adeżjoni kif ukoll kwistjonijiet iktar speċifiċi li jkunu riferiti lilu mis-sottokumitati. Il-Kumitat ta' Ġestjoni tal-Phare jassigura li l-azzjonijiet iffinanzjati skond dawn it-tliet strumenti ta' qabel l-adeżjoni, Phare, ISPA, u Sapard, huma kompatibbli ma' xulxin kif ukoll ma' l-Isħubija ta' Adeżjoni kif huwa stabbilit fir-Regolament ta' Kordinazzjoni (Regolament tal-Kunsill (KE) Nru 1266/1999, ĠU L 161, tas-26.6.1999, p. 68). L-Isħubija ta' Adeżjoni se tkompli tkun emendata kif meħtieġ skond l-Artikolu 2 tar-Regolament (KE) Nru 622/98. [1] Id-Deċiżjoni tal-Kunsill Nru 2002/83/KE tat-28 ta' Jannar 2002 dwar il-prinċipji, il-prijoritajiet, l-għanijiet intermedjarji u l-kondizzjonijiet li jinsabu fl-Isħubija ta' Adeżjoni mal -Bulgarija (ĠU L 44, ta' l-14.2.2002, p. 1). [2] L-ordni tal-preżentazzjoni hija dik użata fir-rapport regolari ta' l-2002 u l-Pjan. [3] Ara wkoll il-kapitolu dwar il-politikat ta' l-impieg u dik soċjali. [4] Ara wkoll il-kapitolu "Disposizzjonijiet finanzjarji u dwar il-budget" għall-kollezzjoni tar-riżorsi proprji. [5] Ċerti azzjonijiet miftiehma fin-negozjati skond il-kapitolu 29 jirkbu l-azzjonijiet skond kapitoli oħrajn u għalhekk tħallew barra. --------------------------------------------------